CELEX: 32016D1838
Language: et
Date: 2016-10-13 00:00:00
Title: Nõukogu otsus (EL) 2016/1838, 13. oktoober 2016, liikmesriikide 2016. aasta tööhõivepoliitika suuniste kohta

18.10.2016   
            
            
               ET
            
            
               Euroopa Liidu Teataja
            
            
               L 280/30
            
         NÕUKOGU OTSUS (EL) 2016/1838,
   13. oktoober 2016,
   liikmesriikide 2016. aasta tööhõivepoliitika suuniste kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 148 lõiget 2,
   võttes arvesse Euroopa Komisjoni ettepanekut,
   võttes arvesse Euroopa Parlamendi arvamust (1),
   võttes arvesse Euroopa Majandus- ja Sotsiaalkomitee arvamust (2),
   olles konsulteerinud Regioonide Komiteega,
   võttes arvesse tööhõivekomitee arvamust (3)
   
   ning arvestades järgmist:
   
               (1)
            
            
               Euroopa Liidu toimimise lepinguga (ELi toimimise leping) sätestatakse, et liikmesriigid ja liit peavad välja arendama kooskõlastatud tööhõivestrateegia, eelkõige edendama kvalifitseeritud, koolitatud ja kohanemisvõimelist tööjõudu ning majanduslikele muudatustele reageerivaid tööturge, pidades sealjuures silmas Euroopa Liidu lepingu artiklis 3 määratletud eesmärkide saavutamist.
            
         
               (2)
            
            
               Komisjoni esitatud strateegia „Euroopa 2020: aruka, jätkusuutliku ja kaasava majanduskasvu strateegia“ (strateegia „Euroopa 2020“) võimaldab liidul suunata oma majandus aruka, jätkusuutliku ja kaasava majanduskasvu teele, millega kaasneb kõrge tööhõive tase ning suur tootlikkus ja sotsiaalne ühtekuuluvus. Viis peamist eesmärki on ühised eesmärgid, millest liikmesriigid oma tegevuses juhinduvad ning milles on arvesse võetud liikmesriikide suhtelist lähtepositsiooni ja eripära ning liidu seisukohti ja olukorda. Nõukogu võttis 14. juulil 2015 vastu soovituse (EL) 2015/1184 (4) liikmesriikide ja Euroopa Liidu majanduspoliitika üldsuuniste kohta. Lisaks võttis nõukogu 5. oktoobril 2015 vastu otsuse (EL) 2015/1848 (5) liikmesriikide tööhõivepoliitika suuniste kohta („tööhõivesuunised“). Need kaks suunist moodustavad koondsuunised strateegia „Euroopa 2020“ rakendamiseks („Euroopa 2020“ koondsuunised). Euroopa tööhõivestrateegial on strateegia „Euroopa 2020“ tööhõive- ja tööturueesmärkide rakendamises otsustav roll.
            
         
               (3)
            
            
               Uued „Euroopa 2020“ koondsuunised on kooskõlas Euroopa Ülemkogu 17. ja 18. märtsi 2016. aasta järelduste ning stabiilsuse ja kasvu paktiga. Koondsuunistes antakse liikmesriikidele täpsed juhised riiklike reformikavade määratlemiseks ja reformide rakendamiseks, võttes arvesse vastastikust sõltuvust. Tööhõivesuunised peaksid olema aluseks kõikidele riigipõhistele soovitustele, mida nõukogu võib ELi toimimise lepingu artikli 148 lõike 4 kohaselt liikmesriikidele anda paralleelselt ELi toimimise lepingu artikli 121 lõike 2 kohaselt liikmesriikidele antavate riigipõhiste soovitustega. Samuti peaksid tööhõivesuunised olema aluseks ühisele tööhõivearuandele, mille nõukogu ja komisjon igal aastal Euroopa Ülemkogule esitavad.
            
         
               (4)
            
            
               Ühises tööhõivearuandes esitatud liikmesriikide reformikavade analüüsi tulemuste kohaselt peaksid liikmesriigid tegema kõik jõupingutused, et suurendada tööjõunõudlust, parandada tööjõupakkumist ning töötajate oskusi ja pädevusi, parandada tööjõuturu toimimist, toetada sotsiaalset kaasatust, võidelda vaesuse vastu ja edendada võrdseid võimalusi.
            
         
               (5)
            
            
               Liikmesriigid peaksid uurima Euroopa Sotsiaalfondi vahendite kasutamise võimalusi tööhõivesuuniste rakendamisel.
            
         
               (6)
            
            
               Tööhõivesuunised peaksid kehtima muutusteta, et tagada keskendumine nende rakendamisele. Tööhõivesuuniste mis tahes ajakohastamine peaks seega jääma rangelt piiratuks. Tööturu arengute ja sotsiaalse olukorra hindamise kontekstis ei ole alates tööhõivesuuniste vastuvõtmisest 2015. aastal ajakohastamist vaja. Nende 2015. aastal vastuvõtmise aluseks olnud põhjused on kehtivad ning nimetatud suunised tuleks seetõttu kehtima jätta,
            
         ON VASTU VÕTNUD KÄESOLEVA OTSUSE:
   Artikkel 1
   Nõukogu otsuse (EL) 2015/1848 lisas sätestatud liikmesriikide tööhõivepoliitika suunised jäävad kehtima ka 2016. aastaks ning liikmesriigid arvestavad neid oma tööhõivepoliitikas.
   Artikkel 2
   Käesolev otsus on adresseeritud liikmesriikidele.
   
      Luxembourg, 13. oktoober 2016
      
         
            Nõukogu nimel
         
         
            eesistuja
         
         J. RICHTER
      
   
   
      (1)  15. septembri 2016. aasta arvamus (Euroopa Liidu Teatajas seni avaldamata).
   
      (2)  ELT C 264, 20.7.2016, lk 134.
   
      (3)  16. veebruari 2016. aasta arvamus.
   
      (4)  Nõukogu 14. juuli 2015. aasta soovitus (EL) 2015/1184 liikmesriikide ja Euroopa Liidu majanduspoliitika üldsuuniste kohta (ELT L 192, 18.7.2015, lk 27).
   
      (5)  Nõukogu 5. oktoobri 2015. aasta otsus (EL) 2015/1848 liikmesriikide tööhõivepoliitika suuniste kohta 2015. aastal (ELT L 268, 15.10.2015, lk 28).